
Motto: 


Animale, plante, 
oameni, ce se vor aparte, 
sunt cu toţii la un loc, 
derulând al vieţii joc. 


Nicolae VASILE Grădina Domnului 


PREFAŢĂ 


Sărbătoarea triumfului vieţii 


Spiritul căutător, ludic și mereu tânăr al dlui 
Nicolae Vasile i-a îndreptat pașii spre domenii de 
activitate diferite, în care și-a dezvoltat cariere de 
succes. Poezia, însă, pare să aibă un loc aparte în 
lumea sa, prin ea autorul descoperind sârguincios 
lucruri noi, pe care, cu bucurie, le împarte cu 
ceilalți, în edificii lirice pline de prospețime, 
precum acest nou volum, intitulat „Grădina 
Domnului”. 

O astfel de experiență bogată nu putea 
decât să fie benefică în pregătirea unor noi 
provocări și, de ce nu, a unei filosofii proprii, pe 
care autorul o strecoară printre versurile sale: 
„este toamna un sfârşit?/ Doar pentru cei,/ ce 
timpul i-a cam depăşit!.../”, oferind și soluţia, 
direct și simplu, exact ca pentru o nouă porție 
bună de viață, ce e gata să fie ingerată: „alătură- 
te celor ce abia încep/ şi o să-ţi fie bine!.../” 
(ambele din Începuturi de toamnă). 

Mereu în pas cu timpul, în vreme ce „pe 
alții, valurile vieții i-au luat.” (Viaţa, Glossă), se ia 
la trântă cu noul, cu „măria sa... calculatorul” 
(Sfioasa) și trăiește cu nostalgie, dar și cu 
speranța: „să visez cum viaţa/ o ia de la- 
nceput!...” (Curtea părintească). 

Și pentru că vorbim  despre-nceputuri, 
copilăria are rolul ei important și a lăsat amprente 
oferind vioiciune și dinamism, găsindu-l pe poet 
mereu în acțiune și sedus de frumusețea acelor 
ani binecuvântaţi, în care animalele de casă 
deveneau prieteni de joacă, plini de personalitate: 
„Aceasta, la rândul ei,/ mai blândă decât cu alţi 
căţei,/ gheruţele nu şi le-a scos,/ n-a scuipat în 
sus şi-n jos./” (Pisica și cățelul). 

Cu aceeași candoare, atinge și petalele 
iubirii, răsfoind istorii personale: „Ţi-am dăruit un 
ghiocel/ și nici nu te-ai uitat la el,/” (O lacrimă de 
viață) și-și transmite limpede sentimentele, în 
versuri pline de căldură, rememorând curajos o 
„Durere din iubirea,/ ce-ar fi putut să fie,/” (Sus și 
jos), într-o formulă prozodică la fel de personală. 

De altfel, spre final, chiar stabilește exact 
limitele între care s-au așezat momentele iubirii: 
„te-am iubit, m-ai iubit,/ casă bună-am făcut,/” 
(Ecoul vieţii), pragmatismul mergând mână în 
mână cu aceasta. 

Trecerea într-un alt registru, aceea a 
reverberaţiilor din viața de zi cu zi, se face tot prin 
larghețea acelei filosofii personale de viață, 
propunând, din loc în loc, ecouri sociale, pentru 
că, spune poetul: „Dacă aş fi Eminescu,.../ n-aş 

mai căuta flori albastre,/ pentru că ori nu mai 
sunt,/ ori nu mai sunt ale noastre!...//” (Dacă aș 
fi... Eminescu); dar și în poemul Mentorul, în care 
poetul însuși se poate recunoaște cu ușurință: 
„Lichelele toate/ le-a ţinut departe,/ iar pe cei cu 
carte/ i-a tratat aparte./”. 

De remarcat sunt și cele trei glosse, care se 
plasează strategic în trei puncte importante ale 
volumul: la deschidere și încheiere, dar și în inima 
sa, spre mijlocul volumului, închizând spaţiul unui 
univers poetic construit pe bazele experienţei 
desosebite despre care am vorbit mai sus. 

Păstrând intactă în suflet dinamica unei 
tinereţi ce-i asamblează foarte bine spiritul inte- 
ligent pe modestia inspirată de o viață plină de 
concepții înnoitoare, poetul Nicolae Vasile s-a 
înscris deja pe linia auctorială a celor care merg în 
pas cu vremurile, cu mult curaj. 


La finalul acestor rânduri, îmi exprim, cu 
emoție, recunoștința pentru onoarea de a scrie 
tocmai despre volumul celui care mi-a deschis 
drumul către lumea poeţilor publicați, 
mulțumindu-i încă o dată și felicitându-l pentru o 
viață extraordinară, într-un spațiu ideatic per- 
sonalizat cu răbdare și cu bucurie de a trăi. 


Mihaela-Mariana Cazimirovici 

Lăsaţi-mă!... 


Lăsaţi-mă să fiu, 

să ştiu ce este viu, 
lăsaţi-mă să cresc, 

ca să pot să iubesc, 
lăsaţi-mă să iubesc, 

să nu mă prăpădesc, 
lăsaţi-mă să-nvăţ, 

mintea să mi-o răsfăţ, 
lăsaţi-mă să muncesc, 

să am cum să trăiesc, 
lăsaţi-mă să mă-nmulţesc, 
Domnului să-i mulţumesc, 
lăsați-mă să cânt, 

viața să v-o încânt, 
lăsaţi-mă să zbor, 

ce vis înălţător, 

lăsaţi-mă să mor, 

şi-o să vă fie dor!... 


Nicolae VASILE Grădina Domnului 


Dacă aş fi... Eminescu!... 


Dacă aş fi Eminescu,... 

n-aş mai căuta flori albastre, 
pentru că ori nu mai sunt, 

ori nu mai sunt ale noastre!... 


Străini, frumoşi sau urâţi, 
care au bani de dat, 

au cumpărat pe mulţi,... 
şi muzele le-au cumpărat! 


Dacă aş fi Eminescu,... 

n-aş mai cânta codrii falnici, 
pentru că ei nu mai sunt, 

i-au doborât oamenii jalnici!... 


În loc de teii îmbietori, 
de poezie mult iubitori, 
avem tufişuri, plantate prost, 
în parcuri făcute fără rost!... 

Dacă aş fi Eminescu, ... 
lacul nuferilor galbeni 

nu l-aş mai cunoaşte, 

e plin cu bale de broaşte!... 


De steaua care-a răsărit, 
n-aş mai putea vorbi, 

sunt stele mii, ce tot apun, 
cad, luând și ce-i mai bun!... 


Dacă aş fi Eminescu,... 
Luceafărul nu-mi va fi far, 
locul lui azi este luat 
de-un satelit, cel militar!... 


Dacă aş fi Eminescu,... 
n-aş mai vorbi 

de proletari şi împărați, 
ci de cumetri şi fraţi!... 

Unde eşti tu, Jepeş doamne?... 
să îi aduni la un loc, 

între ei să se mănânce, 

nu trebuie să le pui foc!... 


Să le dai drumu’ d’ acolo, 
neascultând al lor suspin, 
când vor şti ce este munca, 
şi să vezi atunci ce chin!... 


Unii se vor da bolnavi, 

alţii se vor da nebuni, 

dar nu îi văitaţi prea tare, 
că prostia, știți,... nu doare! 


Grijă mare la tineri să aveţi, 
nu-i “educați” cu alcool şi tutun, 
faceţi pentru ei tot ce puteţi, 
ca să aveţi un viitor mai bun!... 

Limba care uneşte 


Dragii mei tineri, 
colegi de popor, 
nu stricaţi ceva 
de ce vă va fi dor! 


Fără limbă, 

nu există popor, 
fără limbă, 

nu avem viitor! 


Nu mai putem încape 
în micul sat natal, 
vom trece ţări şi ape, 
în... satul mondial. 


Să fim IT-işti, 

să fim artişti, 

să cutreierăm lumea, 
ca automobilişti! 

Dar, din tot ce veţi face, 
veţi avea doar un procent, 
mai mic sau mai mare, 
cât eşti de inteligent. 


Cândva, veţi dori 

din ceva să fiţi cineva, 
ce veţi face, dacă 

nu va mai exista?... 


Ca români, din ceva, 

vom avea mereu tot, 

din limba română, 

să ne fie al unirii suport!... 

Copilul şi cățelul 


Copil fiind, 

mă simţeam singur, 

pe mama am presat-o, 

să mă asigur, 

că îmi aduce un frate, 

să mă joc cu el, 

sau,... îmi cumpără un căţel! 
Căţelul,... 

a fost varianta mai uşoară 
la prima vedere, fără să doară, 
o minune jucăuşă 

ce umbla din uşă-n uşă, 
devenisem om matur, 

nu mai eram eu mititelul, 

ci de-acum, era căţelul!... 

Oameni şi câini 


Ca un copil, 

care rămâne mereu mic, 

ca un adult, 

care nu uită nimic, 

era consecvent în tot ce făcea, 
te muşca deşi te iubea. 

M-a făcut 

să cunosc oameni noi, 

ne-a ajutat 

să ne ştim mai bine-ntre noi, 
ne-a învăţat să nu fim rasişti, 
iubindu-i la fel, 

pe cei albi, pe cei negri sau pe metiși. 
Era peste tot cu ochii lui blânzi, 
venea peste tine 

când vroiai să te-ntinzi, 

şi, ca prin minune, el te lingea 
acolo unde te durea!... 

Acum, ce mult îmi lipseşte, 

a fost şi mă doare că nu mai este!... 
L-a luat la El, Dumnezeu, 

pe Blacky, cățelul meul!... 

Suferinţe de câine 


Îi simţeam bătăile inimii, 
când îl vaccina, 

parcă nu se mai termina! 

Mă dureau 

rănile din tălpile-i păroase, 
ce se infectau, 

se vindecau, 

dar altele-apăreau. 

Mă intriga prostia lui, 

fura ciorapi, mănuși, 

le păzea, apoi le-nghiţea, 

ce mai suferea pân-le vomita!... 
Iubeam urechile lui clăpăuge, 
mai mereu pline de sânge! 
Mi-a fost greu atunci, 

să le trăiesc, 

dar acum, 

ce mult îmi lipsesc!... 

Câini trişti! 


De ce sunt 

câinii din Bucureşti trişti? 
Poate, pentru c-au dispărut 
şi ai lor artişti, 

ce ne-nsoţeau 

pe trotuar, prin parcuri, 

pe trecerea de pietoni, 

cu privirea senină 

şi veselia lor de bufoni!... 
Boema canină, 

ca şi cea umană, 

e pe ducă, 

cine s-o salveze? 

toţi sunt pusi pe fugă. 
Intr-o lume 

de falși boieri şi hingheri, 
până și artiştii 

devenit-au stingheri. 

Pentru visători nu mai e loc, 
la nimic nu mai sunt buni, 
fie aceștia oameni sau câini, 
cei din stradă fost-au eliminaţi, 
urmează iubitorii de ei, 

ai acestora lor fraţi, 

iar fiindcă nu se pot apăra, 
fi-vor exterminați. 

Viaţă,... sau calculator? 


Fiecare-și vrea prietenii lui, 
sunt sprijinul sufletului, 

că suntem mari sau mici, 

ne fac sensibili şi voinici, 

dar ne este mai uşor, 
s-avem un prieten calculator, 
ne aduce ştiinţă şi putere, 
fără iubire, dar nici durere!... 
Ești pornit, adeseori, 

să încerci să te măsori, 

dacă chiar faci tot ce poţi, 
să-ţi găseşti timp pentru toţi. 
La început, 

crește o plantă, 

grijă ai tot timpul de ea, 

să aibă lumină, 

dă-i mereu apă să bea! 

Apoi, 

un animal încearcă să-l creşti, 
abia după-aceea poţi spune, 
că eşti capabil să iubeşti. 

Să aibă apă 

şi mereu ce mânca, 

după care, și pentru tine, 
poţi cere Domnului ceva!... 
Speră la o viaţă frumoasă, 
cu educaţie aleasă, 

având calculatorul, 

nu în pat, ci pe masă, 
plante, animale 

în jur și în casă! 

Cine folosește calculatorul, 
în loc de-o floare, 

o pisică, un căţel, 

nu va avea viaţă frumoasă, 
va trăi singur, doar pentru el. 

Dulăul şi pisoiul 


Un dulău, destul de rău, 
stăpân pe domeniul său, 
curtea toată şi la poartă, 
toţi din grajduri şi coteţe, 
au trebuit ca să înveţe, 
că, pentru a le fi lor bine, 
trebuie să ceară voie, 
printre alţii,... şi la câine! 
Ziua toată stă de pază, 
noaptea, el mereu veghează, 
să nu vină cineva 
neinvitat în zona sa!... 

Ar fi trebuit să fie 
mulţumit pe a sa moşie, 
dar, o durere tot avea,... 
bucătăria era a altuia! 
Acolo,... se lăfăia, 

pe la toţi se gudura, 

o vietate zburlită şi mică, 
un amărât de pui de pisică! 
Dulăul abia aştepta, 

să-l prindă-n ograda sa, 
să-i arate el, hapsânul, 
cine e de fapt stăpânul!... 

Fiecare-o grijă avea, 

când pleca pe undeva, 

să fie închis pisoiul, sigur, 

să nu decidă dulăul singur! 
Într-o zi, lungă, de vară, 

de dimineaţă până-n seară, 
de amorţelă, de plictiseală, 
am plecat ș-eu prin pădure, 
după fragi și după mure... 
Cum umblam, cu mintea dusă, 
cu vigilenţa apusă, 
mi-amintii, aşa-ntr-o-doară, 
c-am uitat pisoiul afară!... 
Imaginaţia mi-a luat-o razna, 
vedeam dulăul mâncănd pisoiul, 
îmi reproşam tot tărăboiul!... 
C-o viteză, demnă de record, 
am ajuns acasă, ca să văd, 
soluţia problemei naturale, 
minunea negocierii animale, 
dulăul stătea la soare, 
tolănit, cu burta-n sus, 

iar peste el,... 

pisoiul dormea,... dus. 

Sfioasa 


Tronca, tronca, 

prin grădină, 

ce-o fi oare? o felină, 
venise de undeva 

şi zburda prin curtea mea. 
Nu era ea siameză, 

dar nici o tomberoneză!... 
Era aşa de sfioasă,... 

nu voia să intre-n casă, 

să stea cu mine la masă, 
dar o priveam pe fereastră! 
O zăream cum se răsfaţă, 
cu lăbuţele pe faţă, 

cu privirea şugubeaţă, 

ne iubeam,... de la distanţă! 
Cum ziceam odată "pis", 
se uita la mine fix, 
parc-avea ceva de spus, 
tot-o-nţelege cineva, 

că ea ar bea şi ar mânca... 

I-am făcut un loc al ei, 

pe una dintre alei, 

cu bomboane, apă, peşte, 
şi mănâncă,... nu glumeşte! 
Când termină joaca ei, 
doarme în papucii mei!... 
Acum, e bine, că e vară, 
dar ce-o să facă la iarnă?... 
O să-i fac eu un culcuş, 

să doarmă-n el ca pe pluş, 
iar în casă va intra, 

când va voi... "pisica mea". 
Acum, am un sufleţel 

şi o să am grijă de el, 

mi-a mai scăzut şi din dorul 
de măria sa... calculatorul. 

Prietenii pisicii 


Locul pisicii cu mâncare, 

e vizitat de multe animale, 
împreună,... sau fiecare! 
Vrăbiile, zglobii şi multe, 

tot timpul vor să se înfrupte, 
pe gard, pe tava cu merinde, 
ele se găsesc oriunde, 

sar în castronul cu apă, 

se stropesc sau se adapă, 
parcă formează o sfârlează, 
dar,... una din ele veghează. 
Deodată... linişte se face, 
cineva vrea să le-atace?... 
Nu e decât... un guguştiuc, 
care mai este şi uituc, 

a uitat că nu e-o glumă 

să fii cu ele împreună, 

care defilează-ntr-una, 
printre el şi boabe, 

una câte una!... 

Şi-a încearcat şi el norocul, iar, 
dar şi de data asta, în zadar! 
Ele tare s-au mai bucurat, 

că pe intrus l-au alungat. 

Dacă ziua este aşa, 

noaptea, 

la linişte te-ai aştepta, 

n-ar mai fi alte vieţuitoare 

să atenteze la a lor mâncare!... 
Doar că melcii, liniştiţi şi lenți, 
nu sunt chiar nişte nătăfleţi, 

îşi iau casa la spinare 

şi pornesc după mâncare, 
dovadă că pe cărare 

sunt urmele lor sclipitoare, 
care vin, din curte de oriunde 
şi ajung la tava cu merinde. 


24 


Nicolae VASILE Grădina Domnului 


Nu te poţi păzi de ei, 

deşi nu sunt nişte zmei, 
chiar de sunt aşa înceţi, 

sunt foarte inteligenţi, 

merg doar pe lângă pereţi, 
ca nu cumva, din întâmplare, 
să-i calci noaptea în picioarel!... 
Urcă garduri, urcă ziduri, 
chiar că ei te pun pe gânduri, 
că nu te poţi apăra 

de cine e legat de casa sa. 
Dar am şi eu o casă a mea, 
şi acolo am multă treabă, 

pe care o s-o fac în grabă, 
mai am şi-un calculator 

și de el îmi este dor, 

dar înaintea tuturor, 

am și alte animale și plante 
ce trebuiesc adăpate. 

Pisica şi cățelul 


Pufoasă şi mică, 

gingaşa pisică 

avea a ei muncă, 

cu a ei stăpână, împreună, 
vindeau ziare, mână-n mână. 
Venea omul de la piaţă, 
cu un zâmbet larg pe faţă, 
de la pisica şugubeaţă!... 
Căţelul pletos, 

privind doar în jos, 

cu picioare scurte 

şi cu gânduri multe, 

îşi făcea traseul, 

uda câte-o floare, 

și vreun copac, 

făcea treaba mare, 

şi-i punea capac, 

alerga o raţă-n păpuriş, 
mârâia câte un beţiv 
printr-un tufiş. 
intorcându-ne acasă, 
văzu pisica pe masă, 

cum stătea lângă ziare, 
plină de-ncântare. 

Se ridică spre ea, pe lăbuţe, 
altfel decât cu alte mâţe, 

cu o privire galeşă, 

spre pisica ţanţoşă. 

Aceasta, la rândul ei, 

mai blândă decât cu alţi căţei, 
gheruţele nu şi-le-a scos, 

n-a scuipat în sus şi-n jos. 

Cei doi s-au apropiat, 

uşor, cum nimeni n-a sperat, 

şi, bot în bot, ei s-au pupat!... 
Fericire mare, pentru fiecare, 
abia aşteptau să iasă la plimbare. 
De lungă durată nu a fost, 
vânzarea de ziare mergea prost, 
pisica a plecat cu chioşc cu tot. 
Aşa e viaţa, 

trecuse partea cea mai grea 

şi s-au poticnit în altceva. 

Grădina Domnului 


În mijlocul câmpului, 

în bătaia vântului, 

parcă-n ciuda gândului, 
împrejur sârmă ghimpată, 
inutil, doar să se vadă!... 
Animale, plante, 

oameni, ce se vor aparte, 
sunt cu toţii la un loc, 
derulând al vieţii joc. 

Un păun se umflă-n pene, 
lângă o privighetoare 

care se vrea sclipitoare, 
florile,... mândre de ele,... 
se veştejesc de tinerele 

ca să devină... imortele!... 
Oamenii,... 

nici nu ştiu ce-şi mai doresc, 
frumoşi, puternici, 

şi deştepţi să fie, 

dacă se poate, pe veşnicie!... 

Alături, 

nişte ciori, 

printre oameni, printre flori, 
ţop-ţop-ţop, peste mirişte, 
fără ca graba să le mişte, 

pe veşnicie nu dau doi bani, 
nici nu vor s-ajungă-n rai, 
visele nu le răsfaţă, 

fiindcă le trăiasc... în viaţă! 
Ici-colo, 

găsesc câte-o sămânță, 

şi ne privesc cu-ngăduinţă, 
căci în viaţa lor, 

cu sutele de ani, 

poate-şi vor aminti vreodată, 
că am fost odată contemporani. 
Nu tot ce-i drag omului, 

este pe placul timpului, 
asta-i voia Domnului,... 
aşa-i și grădina Lui!... 

Curtea părintească 


Casa veche parcă pică 

şi pare mai mică, 

curtea, cândva plină de noi, 
acum, pomi netunşi, 
buruieni şi noroi!... 

Coteţe şi grajduri, 

fremătau de viaţă, 

cai, vaci, rațe și găini, 

azi goale, năpădite de ciulini. 
De la câine, 

nici sârma n-a mai rezistat, 
au luat-o căutătorii de fier vechi 
de la margine de sat. 

Tata, 

care ne hrănea şi bătea, 

azi e un rug de mure, 

ce peste tot se-ntinde 

şi curtea o cuprinde, 

nici acum nu ne răsfaţă, 

ne înţeapă şi ne-agaţă. 

Mama, 

un tei, plin de arome, 
și-acum, 

ne linişteşte şi adoarme. 
Cele trei surori, 
cândva ca nişte flori, 
ale părinţilor fructe, 
se-ntâlnesc azi, 

doar să se-nfrunte. 
Fratele, 

mai mult lipsă, 
atunci, ca şi acum, 
preocupat mai mult 
de alcool şi de fum. 
Eu 

aş vrea să dorm, 
oricât de mult, 

să nu mai pot 
durerea lumii s-ascult, 
să visez cum viaţa 

o ia de la-nceput!... 

Resturi 


Resturi de fructe, 
sunt foarte multe, 
resturi de pâine, 
de azi pe mâine, 
resturi de haine, 
cârpite, dar faine, 
resturi de cărţi, 
poţi să înveţi, 
resturi de eră, 
pentru cine mai speră, 
resturi de iubire, 
un vis subţire, 
resturi de oameni, 
flămânzi şi fameni, 
resturi de viaţă 
avem în faţă!... 


Stau şi mă-ntreb, 
mai e ceva întreg?... 

Fructe străine, 

de chimicale pline, 
pâine umflată, 

pare ca din vată, 
haine scumpe tare, 
de înmormântare, 
cărţi groase şi multe, 
de nimeni citite, 

vor fi ere noi, 

dar nu pentru voi, 
iubire de zor, 

la televizor, 

oameni solizi, întregi, 
musculoşi, dar blegi, 
viaţa toată-n faţă, 

în umbră şi ceaţă!... 

Zborul din vis 


Dimineaţă, 

soarele răsare, 

mă trezesc din nou, 
nu-mi prea este foame, 
dar mănânc un ou, 

la serviciu plec, 

deşi nu am chef, 

că am ca şef un bou, 
aer de cavou, 

dar noroc cu harul, 
de la Dumnezeu, 
care-mi umple carul, 
mereu ceva nou, 
seara privesc luna, 
ca pe-un bibelou, 
dar şi ea apune, 

şi eu dorm, iar greu, 
zgomot de depou 
lângă blocul meu. 
Visez, totuşi, că zbor, 
trec din nor în nor, 
nu-i prea mult popor. 
Pare un viitor, 

nu mai vreau să mor!... 

Visul din vis 


Vis, 

la țărm de mare, 

unde-am cunoscut iubirea de copil, 
atâta că nu puteam să mai respir, 
dar și pe cea de om matur, 
când căsnicia e-nprejur, 

ca un destin invers de flutur, 
întăi, zbori și te-nveselesti, 

și, tot restul vieţii, te târăști!... 
Dormeam,... sau nu dormeam, 
în chinurile facerii unui vis, 

așa se nasc visele în paradis!... 
Apăruseși, 

cu o ceată de gălăgioși, 

foarte tineri și frumoși. 

Unii mă priveau nedumeriţi, 
alţii, păreau a fi smeriţi. 

Vor de la tine idei, 

abia așteaptă să devină zei!... 
Măi omule, trezește-te!... 

Nu ești bucuros, 

te văd preocupat, 

nu este cum m-am așteptat, 
ziceai tu, 

strângându-mă scuturat. 

Zeul zeilor te-a ales, 
ţi-i-a trimis să te ajute 
să te faci înţeles!... 
Hm!... 

Tocmai, 

le-am primit pe-astea toate, 
nu-n vis, ci-n realitate, 
de la niște oameni, 

nu de la niște zei, 
așteaptă de la mine, 

să scriu pentru ei, 

să le fiu 

şi saltimbanc și demiurg, 
să curg pentru ei, să tot curg, 
din amurg în amurg, 

să le dau seminţe de vis, 
pentru a-şi crea, 

aici, al lor paradis. 

Poţi avea totul 

şi-n cer şi pe Pământ?... 
Să le leg împreună, 

nu ştiu cum,... 

mă bântuie-un gând!... 

Casa din rai 


Pe-o pajişte verde, 
doar soarele-o vede, 
răsărise-o casă, 
nespus de frumoasă. 


Pe acoperiş, 
ca-ntr-un luminiş, 
totul era-nflorat, 
frumos colorat. 


Cap de prunc părea, 
cu pletele aiurea, 

să nu dispară-n vânt, 
mi-era primul gând. 

Zumzetul de-albine, 
ce venea spre mine, 
îmi da de-nţeles, 
nu-s doar eu ales! 


Iarba verde, multă, 
pădurea ce-ascultă, 
totu-i o plăcere,... 

e ... lapte şi miere! 


Aş rămâne-n vis, 
mereu mi-am promis, 
aud ceva, rău, sâcâitor, 
un ceas deşteptător. 

Curcubeu din flori 


Flori multicolore 
aranjate-n boltă, 
te cheamă să vii, 
îţi deschid-o poartă. 


Spre soare şi apă, 
îngerii s-adapă, 
încerci să te apropii, 
prinde-i, dar îţi scapă. 


Sunt prea lunecoşi, 
parcă-s unsuroşi, 
mirosu-i de peşte.... 
totul se-nvârteşte! 


Curcubeu rotit 

ce ai de vestit?... 
Ca să iau cu mine 
şi să-mi fie bine!... 


În albul profund, 
te-nvârt și te-afund, 
să iei ce doreşti, 
să poţi iar să creşti. 

Nemulţumitul 


Fire răzvrătită, 

de femei iubită, 

de bărbaţi hulită, 
având idei clare, 
ţinte ideale, 
încearcând să facă, 
şi chiar să desfacă, 
legături subtile, 
multe... inutile. 
Nimic nu contează, 
atunci când lucrează, 
şefi, familie, căţei, 
să-naud-atunci de ei. 
Multe rezultate, 
renumite toate, 

când le-a obţinut... 
nu-i satisfăcut. 


40 


Nicolae VASILE Grădina Domnului 


Timpul şi banii 


Doamne,... 

dă-mi o picătură din Univers, 
şi ţi-o umplu cu planete, 

dar dă-mi şi milioanele de ani, 
dă-mi o parte din Pământ, 

şi ţi-o umplu cu continente, 
dar dă-mi şi miile de ani, 
dă-mi din continent, o parte, 

şi ţi-o umplu cu state, 

dar ai răbdare, 

stai și Tu și socoate, 

nu se fac aşa uşor de toate. 
Dă-mi o ţară, cu oameni buni, 
să ştie să-i recunoască pe străbuni, 
să ştie să înveţe de la toţi, 

şi o să vezi,... că după noi, 

n-o să te ţii, n-o să mai poţi. 
Timpul o să curgă-n avalanşă, 
realizări din ce în ce mai multe, 
în ani, luni, zile, ore şi minute! 

Mult timp nu ne-am gândit 

că n-am avea destule secunde, 
ce vremuri,... acum când socotim 
totul în... nanosecunde!... 
Ce-nseamnă nanosecunda 

în faţa milioanelor de ani?... 
Nimic în timp,... 

dar, azi, foarte mult în... bani! 

Leacul singurătăţii 


Nicicând 

nu mi-am dorit mai mult, 
să fiu singur cu mine, 
numai aşa, în linişte, 
mă pot gândi la tine!... 
Cândva, singurătatea 
ne-o petreceam în doi, 
azi, nu mai putem, 
doar poate, 

dând timpul înapoi!... 
Muncesc din greu, 
să-mi omor gândul, 
visez mereu, 

ca să uit totul! 

Mentorul 


Oare ce o fi?... 

Român parcă nu-i, 

că face ce spune, 
numai lucruri bune, 

nu laudă ce face, 

face doar şi tace! 

De epoci şi generaţii, 
nu i-au intrat în graţii 
cei ce una afirmau 

şi alta făceau. 

Lichelele toate 

le-a ţinut departe, 

iar pe cei cu carte 

i-a tratat aparte. 

De te ştie bine, 

chiar ţine la tine, 

nu pune pile unui prost 
căci te ia, pe loc, la rost! 

Triumful prostiei, 
rodul democraţiei, 
l-a făcut să plece 

şi să se aplece 

spre gândirea pură 
fără pic de ură, 

doar din când în când, 
a trimis un gând 
către cei rămaşi, 
epigoni, urmaşi, 
dintre cei codaşi, 
masă amorfă, multă, 
proastă şi incultă, 
care jubila. 

căci nu mai avea 
cine-i critica. 

Nu pune mâna pe poet! 


Nu, 

nu pune mâna pe poet, 
te poate arde, 

e mereu ardent! 


Nu, 

nu te obosi, 

să lauzi sau să critici un poet, 
la ambele-i mereu absent! 


Da, 

urmează-l pe poet, 
spiritul său te-o face 

să fii cu viaţa mai atent! 

O lacrimă de viaţă 


Ţi-am dăruit un mărţişor, 
un gest simbolic, 

face bine la dor!... 

Nu ţi-a plăcut,... 

te-aşteptai la mai mult, 

îţi citeam gândurile nerostite, 
erau doar două fire răsucite. 
Ţi-am dăruit un ghiocel, 

și nici nu te-ai uitat la el, 
e-o diferenţă de discurs, 

el e sfios, 

mereu priveşte-n în jos, 

iar tu pe dos, 

vrei tot mai sus, 

mereu mai sus. 

Mă doare o petală,... 

părea a spune el, 

mi-ai dat mare scofală, 

e doar... un ghiocel, 

fără iubire am să mor, 
continuă el, cu-același dor, 
altele primesc aur în dar 

eu aştept asta, dar în zadar!... 
Două fire împletite, 

în alb și roșu, 

un mărţişor,... 

plin de iubire, dar și de dor, 
lacrimă de viaţă, 

un firav ghiocel, 

te luminezi la față, 

de cum privești la el, 

date și primite cu iubire, 
ambele înseamnă 

un strop de... fericire. 

Sus şi jos 


Durere 

din iubirea, 

ce-ar fi putut să fie, 
şi n-a fost, 

mintea 

ce-mi spune, 

că n-are niciun rost, 
gândul 

ce-mi zboară, 
atunci, la început, 
ce mult aş vrea, 

ca timpul 

să nu mai fi trecut, 
privirea ta, 
de-atunci, 

mă tulbură şi azi, 
n-ai vrut să-mi calci pe urme, 
de frică să nu cazi. 

Nici eu 

n-am aşteptat, 

doream s-ajung mai sus, 
mereu mai sus, 

dar timpul ne-a-ndepărtat, 
totul și toate au apus, 
iar fiecare, astfel, 

pe drumul său, 

s-a dus, 

şi s-a tot dus, 

nu mai contează, 

acum, 

dacă-n jos, sau sus. 

Toamna 


Toamna, 

început şi sfârşit!... 
Dacă, 

iarna, 

de îngheţ te-ai ferit, 
primăvara, 

ai înflorit, 

vara, 

te-ai copt, 

dar nu te-ai topit, 
toamna, 

poţi culege tot 

ceea ce ai crescut, 
având energie 
pentru-n nou început. 

Ajunul Crăciunului 


Doar în noaptea de Ajun, 
să fii moş, e ceva bun, 
toată lumea te răsfaţă, 
veselia e pe faţă, 

toţi îţi spun doar lucruri bune, 
parc-a venit raiul în lume, 
sunt cu tine mai de treabă 
ba te gâdilă... și-n barbă! 
In noaptea cea de poveste, 
primim daruri... şi o veste. 
Vestea bună-i că soseşte 
Pruncul ce ne mântuieşte, 
luptând c-o plapândă viaţă 
ca s-avem lumină-n faţă. 
Ajunul Crăciunului 

face bine omului, 

căci el pune la un loc 
capetele vieţii, 

făcând ciudă morţii, 

ca tot ce-avem mai de preţ, 
ce-l face pe om măreț, 
amintindu-ne la toţi, 

că pentru a fi frumoşi, 

ne trebuie şi prunci şi moşi. 

Reinviere 


Să învăţăm a trăi, 

cum trăiesc pomii iarna, 
fără frunze şi flori, 
aşteptând primăvara. 


Muguri umezi ușor 
prevestesc noua viaţă, 
de-un firav mărţişor, 
legăm noua speranţă. 


Să iertăm, să uităm 
tot ce nu ne-a plăcut, 
s-ajutăm, majorăm 
ce-i un nou inceput. 


Tot ce-i sfânt reînvie, 
într-un sacru mister, 

şi la noi va să fie, 

eu aştept,... şi tot sper. 


Dumnezeu ne învaţă, 
ce reînvie-i speranţă, 
ce-i speranţă e viaţă, 
şi ce-i viaţă ne-nalţă. 

Ce o să mai fie? 


Mi-ai spus 

să nu te mai iubesc, 
dar n-am putut! 

Ce poezie!... 


Am vrut, să uit, 
m-am chinuit, 
dar n-am putut! 
Ce tragedie!... 


Ai vrut 

amici să fim, 
dar n-am putut! 
Ce nebunie!... 


Aş vrea 

ca să iubesc din nou, 
oare-oi putea? 

Ce-o să mai fie?... 

începuturi de toamnă 


Oricând, 

te-ai fi născut, 
grădiniţa 

o-ncepi toamna, 

în loc de mama, 

o ai pe doamna, 
deodată, 

singur nu mai eşti, 

şi nici micuţ, 

chiar simţi cum creşti. 
Şcolile, 

de toate felurile, 
nu-nfloresc 

precum florile, 

căci pentru ele, 
primăvară este toamna, 
când se ițesc, pe rând, 
în calea noastră, 
floare cu floare, 

şi ne conduc 

pe a vieţii cărare. 

Şi munca 

o începi tot atunci, 

vara, termini şcolile, 

şi vezi pe unde-o apuci, 
să găseşti 

tot ce e mai bine, 

pentru toţi ai tăi 

şi pentru tine. 

Deci,... 

este toamna un sfârşit? 
Doar pentru cei , 

ce timpul i-a cam depăşit!... 
Când, 

după-atâtea începuturi, 
te simţi cam copt, 

nu renunţa, 

că asta nu e tot, 

dacă nu mai ai ceva nou, 
pentru tine, 

alătură-te celor ce abia încep, 
şi o să-ţi fie bine!... 

Tot ce poţi tu pentru ei, 
atunci, să le dăruieşti, 

dar nu uita însă de tine, 

încă mai poate-ţi fi bine, 

şi-n toamna vieţii, la apogeu, 
poţi să începi ceva nou, 

doar pentru sufletul tău. 

Nu renunţa niciodată uşor, 
poți găsi un întăritor! 

Renaştere din cioburi 


Pentru Mihaela Cazimirovici 


Iubirea veche, 

coşmarul fără sfârşit, 

dar şi reînvierea, 

prin care mi se renaşte viaţa, 
atât de simplu, 

printr-un rece respiro filosofic, 
mă transformă pe loc, 

prin însufleţire şi curaj, 

şi opreşte tot ce-mi fugea 
înainte printre degete. 


Ultima lacrimă, 

din timpul iubirii mi-a dat, 
decizie şi speranţă, 

pentru un nou început, 

şi naşterea aripilor, 
folosindu-mă 

de ironia adevărului 

şi onestitatea creaţiei, 
pentru că în /upta cu viaţa 
timpul nu mai piere. 

Dincolo de poarta dragostei, 
de primăvară, 

se produce 

o transformare fatală, 

unde minciuna 

nu mai intră prin uşa din dos 
şi iubirea-şi naşte cerul, 
ca-n definiţia dragostei, 
făcând, spre final, 

mereu acelaşi joc infinit. 


Noua iubire-şi naşte cerul, 
printre aripile clipei, 

şi speră, după anii pierduţi, 
să atingă infinitul, 

să ajungă, 

chiar împotriva destinului 
la locul potrivit, 

cu prima oprire în veşnicie, 
prin uitare de sine, 

timp ucis şi nelinişti palide. 

Voi fi gata să zbor 

să construiesc noul Babilon, 
într-un alt început, 
mergând în sens unic, 

cu dor nestins, 

trecând totul până la tine, 
cu lacrimi limpezi, 

clipe suspendate, 

dar cu speranţa vie 

în renaşterea paşilor. 

Poate 


Poate că mi-am dorit cândva, 
să fii singură, dar nu așa, 

ca să nu sufere altcineva 
când împreună noi vom visa, 
dar nu te-am uitat, 

și nici n-am renunţat. 


Poate că iar te-am supărat, 
atunci când eu m-am îndepărtat, 
simțeam că nu mai pot trăi, 
privind în ochi tăi nevii, 

dar nu te-am uitat, 

și nici n-am renunțat. 


Poate că ar fi fost mai bine, 
să fiu mereu alături de tine, 
dar nu credeam a putea alina, 
această mare suferință a ta, 
dar nici nu te-am uitat, 

și nici n-am renunțat. 

Poate că, te-ar fi ajutat 

mai mult, de-aș fi încercat, 

dar nu mai puteam deloc suporta 
văzând durerea din privirea ta, 
dar nici nu te-am uitat, 

și nici n-am renunţat. 


Poate că o să revii, 

la ale noastre reverii, 

când ne visam în alte vieți, 
alături, printre îngeri și poeţi, 
dar nici nu te-am uitat, 

și nici n-am renunțat. 


Aș fi vrut mai mult să te știu, 
nu cu sufletul tăcut si pustiu, 
căci eu te iubesc, 

mult te preţuiesc, 

nici nu te-am uitat, 

și nici n-am renunțat. 

Fă-mi orice mie, 

ca bine să-ţi fie, 

să trăim în timp, 

nu în contratimp, 
dar nu mă uita, 

și nici nu renunța!... 

Hai la Teatrul Nou!... 


Teatrul Nou, 

gata,... este,... 

nu mai este o poveste. 

Are Julietă şi Romeo, 

este jucat ca la rodeo, 

la bloc şi nu la balcon, 

este astăzi de bonton. 

Are şi scară către infinit, 

pe care te urci cu gândul, 

şi te cobori cu timpul. 
Freddy, mereu tăcut, 

de jucat foarte plăcut, 

text nu ai de învăţat, 

şi mereu eşti mângâiat, 

că bărbaţii vor, tot timpul, 
să îl joace toţi, cu schimbul. 
Cum prevedea Nostradamus, 
se vinde şi un Stradivarius, 
dar când puneau preţul la cale, 
hop,... poliţia pe cărare. 

Culmea navigării pe calculator, 
să se facă prin soft... şi-un viol!... 
Codrul verde 

nici nu se mai vede, 

căci este negru şi plin de ciori, 
nu vin spre tine, nu te atacă, 
te înveseleşte, nu-ţi dă fiori. 
Există, totuşi, 

şi un pom verde, 

cel al iubirii ce nu se pierde. 
Cine nu ştie 

să se comporte, 

primeşte un prostavenin forte. 
Femeile nu mai sunt închise, 
cu gardul, 

se ţin aproape, 

cu cardul, 

iar bărbaţii, 

cu miros de femeie, 

tânjesc după Elena, 

femeie cu scânteie!.. 

Peste toţi şi peste toate, 
ne-nvaţă Claudia, cum poate, 
când cu ţipete, 

şi când cu şoapte. 

La mulţi ani şi sănătate! 

Frumos şi urât 


Cine recunoaşte, 

Doamne, 

că-i urât?... 

Nici dacă se simte 

cu ștreangul de gât, 

pentru că, de fapt, 

nu există urâtul ca atare, 
acesta 

nu vine din înfăţişare, 

ci izvorăşte 

dintr-a noastră stare. 

Ce vede cineva la noi, 
de-afară, 

este o aură ce ne înconjoară, 
ca un amestec de lumini şi umbre, 
ce îl emitem continuu, dar filtrat, 
de psihicul nostru dominant, 
şi nu este doar vorbă goală, 
să spunem că urâţenia 

nu este o imagine, 

ci este-o boală. 

Frumuseţea vine când 

lumina noastră interioară, 

nu mai are loc în noi 

şi dă pe dinafară. 

Armonia a ce este înăuntru, 

cu ce-i pe-afară, 

ne-ajută să formăm un echilibru, 
cu tot ce ne-nconjoară, 

şi cine poate să-l aibe-n a sa fire, 
îi iradiază pe ceilalți cu iubire. 

Ingenuu şi diafană 


El ingenuu, ea diafană, 

se plimbau printr-o poiană, 
sugerau că-s împreună, 
mergând ţinându-se de mână. 
El vedea structurile, 

ei îi plăceau culorile, 

el făcea-n minte calcule, 

ei îi zburau gândurile, 

el natural, ea nenaturală, 

el rațional, ea iraţională, 

el euclidian, ea neeuclidiană, 
s-au adunat din nimereală?... 
Toate păreau în a-i desparte, 
fiecare cu mintea-n altă parte, 
dar ţintind tot mai departe. 
După ce o vreme a mai trecut, 
întâlnirile au reînceput, 

ceva din sufletul lui îi spunea, 
că-i este destinată să fie a sa, 
și pentru a-i obține acceptul, 
ar cuceri chiar Everestul. 

Drumul care mă ducea la tine, 

a fost cel mai greu din lume, 

îi spunea el la un moment anume. 
Am simţit că s-a rupt ceva din mine, 
cărări grele, şerpuitoare, 

reale nisipuri înșelătoare, 

urcuşuri abrupte, pante ameţitoare, 
prăpăstii profunde, rare raze de soare, 
urmărind o speranţă reinvietoare. 
Si totuşi,... ajuns-am acolo sus, 
chiar foarte sus, cât poate fi spus, 
căutând a ta privire, 

cea venită din iubire, 

am găsit o altă lumină, 

de esenţă clar divină, 

L-am simţit pe Dumnezeu, 

în porii fiinţei mele, în sufletul meu, 
L-am rugat să m-oprească 

pe acel tărâm curat și sfânt, 

mi-a răspuns că mai am destule 
treburi, încă, de făcut pe Pământ. 
Acolo, tu nicăieri nu te zăreai, 
călăuza mea vie deloc nu mai erai, 
Domnul, la El, atunci nu m-a vrut, 
ce mai aveam altceva de făcut, 
decât să mă întorc pe Pământ? 

Paraşută de salt peste timp n-am găsit, 
m-am aruncat înapoi de unde am venit, 
într-un loc ce-l crezusem pe veci părăsit. 
Codrul, cel mai bun prieten, mi-a devenit, 
animalele, toate, m-au ocrotit, 

pentru că ele nici nu te întreabă, 

nici nu te judecă, dacă cu ceva ai greșit. 
Pe oameni i-am simţit agitaţi, mici şi răi, 
puşi pe ceartă, mereu pregătiţi de război, 
nimic din ce spuneam, nu credeau, 
preocupaţi doar de ce beau și mâncau. 
Pentru ei, nimic deosebit nu s-a-ntâmplat, 
eu nu fusesem niciodată, niciunde plecat, 
viaţa îşi urmase normalul parcurs, 

doar timpul a curs, şi-a tot curs, 

mare a fost a mea uimire, 

când, în sfârşit, am dat de tine. 

Acolo, cu toţi la un loc, te-am zărit, 
încercai să-mi spui ceva, abia şoptit, 
ziceai că nimic nu s-a întamplat, 

în timpul în care fusesem plecat 

şi să nu mai mă ţin de snoave, 

rod al imaginaţiei mele bolnave. 

Totuși,... ai rămas în inima mea, 
încerca el să se reapropie de ea, 
cautându-te, pentru sufletul meu, 
nu te-am găsit, atunci, pe tine, 
dar L-am descoperit pe Dumnezeu. 
Celor două drepte paralele, 

care nu se întâlnesc niciodată, 

eu le-am găsit o altă soartă, 

axa vieţii şi cea a divinității, 
le-am apropiat, împotriva sorții, 
iar pentru a ta preţuire, 

am făcut aceasta chiar prin iubire, 
luptând zi de zi pe cărările vieţii, 
ca să rămână totul eternității. 

Ce te-au apucat, omule, 
amintirile acestea, acum, 

căci tu m-ai câștigat, 

până la urmă, oricum, 
concurenţa, așa este, a fost dură, 
dar ţi-ai depăşit a ta măsură, 

am apreciat atunci toate acestea, 
nu mai tot relua povestea! 


71 


Nicolae VASILE Grădina Domnului 


Da,... însă toate s-au adunat, 

așa este la apusul vieţii, 

să-i mulţumim divinității. 

Nu mai pot păstra un mister, 

am pierdut acea voinţă de fier, 

de data asta, știu că mă vrea, 

voi pleca iar, mă voi duce la El, 

mă cheamă acum, acolo sus, în cer, 
de data asta mi-a dat şi-un motiv, 
doar pentru voi, pe Pământ, sugestiv, 
câncer, este termenul medical, 

mi l-a trimis într-un limbaj cordial, 

d’ asta te-am căutat, ca să știi, 
schimb grădina ta cu cea a Domnului. 

Prima seară 


Prima seară, 

cu tine la ţară, 

a fost ca într-un paradis, 
am trăit împreună 

o seară de vis, 

pe drum, 

la-ntoarcere, am visat, 
cum prin sufletul tău 
m-am plimbat, 

pe tot drumul, 

am ascultat, ce prilej, 
de sute de ori, Adamo, 
cu „Tombe la niege”, 
Doamne, de ce n-ai oprit, 
atunci, timpul în loc, 
de ce ne-ai lăsat 

în al vieții dur joc, 

ce vei face Tu, 

acuma cu noi, 

de nu știi altceva, 
dă-ne timpu'-napoi! 

Făcător de oameni 


Prietenul prietenului 
este și el al meu prieten, 
dar profesorul profesorului 
oare ce este?... 

Asta este o povestel!... 
De oriunde pleci, 

fără să te apleci, 
cunoști multe date, 

le transformi în fapte, 
poți să le compari, 
peste ani și... ani. 

Ai fost pus pe gânduri 
în mai multe rânduri, 
forțat să aleagi, 

și nu să culeagi, 

să fii sau să ai, 

să ceri sau să dai, 

să lupţi sau să stai, 

ai ales mereu 

ce a fost mai greu, 
oameni să clădești 

și să îi călești, 

pentru vremuri grele 
cu multe părți rele. 

Cu multe virtuți, 

ai condus pe mulți, 

fiind în multe funcții 

în mari instituţii, 

unde tot ce-ai început, 
are prezent, nu doar trecut. 
Peste ani și ani, 

precum unghiul drept, 
vertical și înțelept, 

la lume veghezi, 

și azi ne luminezi, 

spirit modern, informat, 
realist, nedeformat, 
aduni date, comentezi, 
pentru noi, 

și-acum, contezi. 

Destin 


Regina mea în cele multe, 

și-n altele ce or să vină, 
privește-n sus și înainte, 

nu spre-ntuneric, spre lumină! 


Destule-s rele-n lumea asta, 
nu le lua pe toate-n seamă, 
doar de le vezi, cu asta basta, 
le-nțelegi, dar nu ai teamă! 


Creaţia în viață și-artă, 

e dincolo de rău și bine, 
cu inteligență promovată, 
îți va-mplini destinu-n sine 


Chiar când nu va fi totul bine, 
nu căuta la nimeni vreo vină, 
relele vor trece de la sine, 
prin chiar esenţa lor divină. 


Toate acestea or să treacă, 
privește-n jurul tău senină, 
căci totul vine, totul pleacă, 
păstrează-ţi aura divină! 

Dacă aș fi! 


Dacă aș fi un cânt, 
și-aș fi la tine-n gând, 
mereu cu tine-aș fi, 
oriunde și oricând! 


Dacă aș fi un vers, 
pentru tine ales, 
aș fi în mintea ta, 
și-acolo aș tot sta! 


Dacă aș fi un vis, 
de Domnul trimis, 
aș fi la tine-n somn, 
cu tine, ca să dorm! 


Dacă aș fi un dor, 
să-ţi fiu ocrotitor, 
aș fi aiurea călător, 
să-ţi fie mai ușor! 


Dacă aș fi o lumină, 
de natură divină, 

aș avea o speranță, 
să luminez a ta viață! 


Nimic din toate nu sunt, 
doar un muritor, așteptând 
să vii de oriunde, oricând, 
cu al tău farmec sfânt. 

Actriţa 


Când copilă, când bunică, 
când panteră, când pisică, 
așa este, asta-i meseria sa, 
să devină tot ce se vrea. 


Mulți i-ar da soarele și luna, 
ca să-i pupe odată mâna, 
dar, pe ăștia, nu-i vrea ea, 
căci-i-ar cere și-altceva! 


Deși-i frumoasă de pică, 
uite atât cât e de mică, 
de nimic nu-i este frică, 
muncește,... ca o furnică. 


Plină de talente și idei, 
cât o sută de femei, 

de la viață ce o așteapta, 
frumoasa și isteața de ea? 

Pomul de sânge 


Nu știu de unde vin, 

dar știu de unde plec, 

pe unde o să trec, 

unde o să ajung, 

din nou nu știu, 

nici nu cred 

c-o s-ajung undeva, 

și nici cândva, 
interesează pe cineva? 
Din firișoarele roșii, 

abia vazute, în mâini, 
picioare, pe obrazul meu, 
cum, iar nu știu, 

așa vrea ca Dumnezeu, 
s-adune și crească un pom 
închis în vene, 

ca-ntr-o mantie, 

cât sunt, și voi fi om. 

Dar pomul crește, 

și se-ntinde, 

până, în mine, 

nu-l mai pot cuprinde, 
se îndreaptă 

singur spre cer, 

cine-l cheamă, 

este iar un mister!... 
Și-atunci, mă rup în două, 
ca sânge, 

ajung în pământ, 

spre cer mă-nalț 

doar ca suflet, ca gând. 

Unde de iubire 


Îndrăgostiții 

nu se întâlnesc, 

nu se despart, 

se știu din totdeauna 
și, împreună, 

ca două unde, 
infinitul îl străbat. 

Din când în când, 

fără un calcul, 

unul sau altul 
întâlnește un obstacol, 
se cheamă moarte, 

îl depășește 

și merge mai departe. 

Curge 


Curge, 

înseamnă învinge, 
și-n viață te-mpinge, 
tot ce stă e rău, 

chiar dacă este al tău. 
Ceea ce curge-n tine, 
îți face doar bine, 

iar ce se oprește 

te nenorocește. 
Curgă sângele în tine, 
ca să îţi fie bine, 
curgă apa-n lume, 
treacă și prin tine, 

să circule și banii, 
nu-i strânge cu anii! 

Mai presus de toate, 
curge și după moarte, 
e spiritul tău, 

de la Dumnezeu, 

nu-l ţine închis, 

nu e interzis 

să îl lași să zboare, 
să adune florile, 

să învingă bolile, 
pentru că stagnare 
înseamnă tumoare. 

Și sufletul curge, 

dar nu se distruge, 
este ca o undă, 

poate să pătrundă, 
unde nu-ți stă gândul, 
dar ajunge cântul, 
menit să unească 
cerul cu pământul. 

Te caut 


Sala, în care te-am văzut întâia oară, 
are ceva ce încă mă-nfioară, 

te zăresc aievea, undeva,... 

mai întrebă de tine şi altcineva.... 
Căndva erai acolo,... 

te priveam,... şi nu mă săturam. 


La casa ta, cea de la ţară,... 

prinţesă printre flori,... erai atunci, 
răzbate un pustiu adânc, acum,... 

îl simt de-afară, chiar și printre uluci!... 
Erai pe terasă cu mine,... 

eu nu sorbeam cafeaua, ci pe tine. 


În parcul de lângă crâng, 

ciudată idee de politician nătâng, 

legat cu o alee, luminată, de satu'-ntunecos, 
ne amuzam teribil, căutându-i vreun folos. 
Eram în maşină şi ne veseleam,... 

acum, fără tine, doar treceam. 

Am trecut pe la tine, pe-acasă, 

să-ţi dau un dar de suflet, mai aparte, 

o carte nouă, cu poemele-ți dedicate. 
Adesea te aşteptam la scară să cobori,... 
dar n-ai venit, nici chiar de sărbători. 
Altădată mă invitai şi-mi vorbeai,... 
acum, ce dureros, nici măcar nu erai. 


Te caut, te caut, ca și altădată,... 

ne vom mai regăsi, oare, vreodată?... 
Nu știu, nu știu și rău mă doare, 

sper să am inima tare, 

să trec peste toate odată, 

având un dor în suflet totodată, 

mă sperie cuvântul “niciodată”. 

Ghiocei și suflete 


Mergeam prin pădure, 
călcam apăsat 

peste frunzele uscate 

de Dumnezeu aruncate, 
printre copacii viguroși, 
falnici și frumoși. 
Căutam ghiocei, 

era prima mea tentativă, 
școlărească inițiativă, 
pentru învățătoare, 

să fie mai înțelegătoare. 
Deodată, 

unul mi-a ieșit în cale, 
mic, firav, 

privind spre soare, 
reușise să strapungă, 
frunze moarte să învingă, 
dându-și energia toată, 
la lumină să razbată. 

Brusc, 

m-am simţit izolat 

și de griji înconjurat, 

în ce lume am intrat? 
Nu știam ce să mai fac, 
pe unde o să mai calc, 
sub orice frunză 

putea fi un ghiocel, 
fără a vrea, fără a ști, 
aș fi putut călca pe el!... 
Așa este și în viață, 
suflete firave, 

ce le-avem în față, 

am putea călca pe ele, 
fără minte, 

fiindcă nu mai privim 
deloc în jos, 

ci doar în sus și înainte. 

Pulbere de iubire 


Pășeam sfios 

pe scara infinitului, 

pornind din iubire, 

țintind spre nemurire, 

te îmbrățișam, 

să mă iei cu tine-n zbor, 
simțind că mușchii nu mai vor, 
să mă lipesc de tine, 

să mă topesc de bine. 

Vom fi cândva doar gând, 
departe de Pământ, 

radiind în univers 

ceva ce mulți n-au înţeles. 
Pulbere de stele, 

noi vom fi, 

cu ploaia, pe pământ 

vom reveni, 

iubirea noastră 

va trăi din nou, 

făcând universului cadou 

un infinit de semințe de viață, 
celule de iubire, 

născute din tine și din mine. 

Spre Casa Soarelui 


Binevenită fii 

în Casa mea, oricând, 

cu mine mereu așteptând, 
în loc de ceas, 

o inimă de aur, 

cândva plină 

cu sânge de taur. 
Porni-vom la drum 
plecând din iubire, 
ajungem-vom la nemurire. 
Să mă iei cu tine-n zbor, 
știind că 

mușchii nu-mi mai vor, 
să mă lipesc de tine, 

să mă topesc de bine! 

O rază din Soare 

s-a desprins, 

și s-a unit cu noi, 

să ne ajute la nevoi, 

să ne lăsăm în voia ei, 
fiindu-i urmăritori, 
deveni-vom nemuritori!... 

Mi-am pus mâinile 

la ochii vieţii 

și am țipat din toţi rărunchi, 
când mai încet, 

când mai în șoaptă, 
ajutor,... 

nimeni acolo nu ne așteaptă?... 
Suntem orbi,... 

nu hrană pentru corbi!... 
Doar pădurea a răspuns, 

cu un foșnet de frunze, 
vântul adia, 

în zări albe, le spulbera, 
dându-ne așteptări 

de speranță,... uneori. 
Îngrijoraţi, atenţi, 

la cu zburăm, 

ghioceii cosmici 

să nu-i călcăm, 

ascunși sub frunzele stelare 
cu prezență deloc bănuitoare, 
așteptau, cu noi să-i luăm, 

cât ne iubim, să le arătăm. 

Şi-n cosmos, 

iubirea trebuie întrețiuntă, 

o floare, mereu, o ajută, 
iubire fără suferință, 

nici acolo nu există! 

Cobor în mine, 

pentru a-mi lua timpul, 
de a fi mai mult cu tine. 
Adunam roua universului, 
să o am cu mine, 

când mă voi contopi cu tine, 
să-mi adape inspiraţia, 
exprimându-mi grația. 
Soarele 

ne va vedea iubirea... 
Începeam lupta, 

de acolo de sus, 

de la iubitul meu Soare, 
Soare prețios, 

Soare de aur, 

la, lala, 

lalala, lalalala, 
lalalalalalalalalalalalala!... 

Acasă, 

Brâncuși te cioplea, 

și te cioplea, 

și iar te cioplea, 

și te tot cioplea,... 

pe buric părea 

că ţi-a căzut o stea!... 
După secole de poezie 
te-am dezbrăcat, 
stând în fața crucii, 
am fost cuprins 

de o puternică dorinţă, 
ţi-am dat jos hainele 
și te-ai oferit cu totul!... 
Deodată, 

ne-am transformat 

în gând, 

departe de Pământ, 
pulbere de stele 

am devenit, 

cu ploaia înapoi 

am revenit!... 

Iubirea 

ni s-a înmulţit, 

la infinit, 

am semănat 

celule de iubire, 

venite din tine 

și din mine. 

Lăsam spre viitor 

tot ce avem mai bun, 
răspândindnd 

seminţe de iubire, 
grăunțe de nemurire, 

pe care o furnică 

le ducea în cârcă. 

Timp rebel, timp rebel, 
un du-te vino tembel, 
cicluri infinite într-un hău, 
spiritul nostru în neantul tău, 
vom avea ceva 

din neputința ta, 

dar nu vom fi sacrificați, 
nici noi, nici ceilalţi!... 
Regretul 

că am fi trăit în zadar 
va muri în noi, 

iar, și iar, și iar!... 

Noaptea de Florii 


În noaptea de Florii, 

fără a mă aștepta, 

m-a sunat Dumnezeu, 
ca să-mi spună ceva. 
Ia-ţi inima și creierul, 
veniți la Mine, împreună, 
poți spune la alții ce vrei, 
Mie nu poți să-mi spui 
nicio minciună! 

Poți aduna multe 

în inima ta, 

poți s-o ţii ferecată, 

sau s-o dai altcuiva, 

dar fericit nu vei fi, 

nici nu încerca, 

să clădești fericirea ta 
pe necazul altcuiva! 
Vezi, de aceea, ce faci,... 
viața cum ţi-o petreci, 
să nu ocupi, prematur, 
noul tău loc de veci!... 

Promisiune 


Sufletu' mi-e plin de tine, 

nu mai încape-n mine, 

nu pot să scriu sau să socot, 
nimic să fac, eu nu mai pot, 
pân' nu găsesc ceva de scris, 
să-mi descarc sufletu' de vis. 
Urlă durerea-n mine, 

că nu pot fi cu tine, 

plâng chiar și în vis, 
văzându-ți, chipul trist, 

doar în cer e loc deschis, 
pentru ce vis ne-am promis. 
Păstor ne este Dumnezeu, 

El e al meu, dar și al tău, 

și, tot în vis, El mi-a promis, 
oftează omule, oftează, 

dar, totodată, și creează, 
căci cineva mereu veghează, 
și veți fi împreună cândva, 
amândoi în ograda Mea! 

A fost prea-n multe!... 
În memoria lui Ioan Maftei-Buhăiești 


A fost prea-n multe-n viața lui, 
a fost 

și-n teatru, 

și-n proză, 

și-n poezie, 

de matematică, 

nu mai vorbim,... 

să spună cel ce de la el o știe!... 
A fost în toate, 

și-acum,... nu mai ẹ,... 

de noi depinde, 

în viitor să fie, 

să fie-n sufletele noastre, 
cei ce l-am cunoscut, 

să fie-n gândurile celor 

ce, din citit, l-au priceput, 
să fie acolo, mereu, 

ca altădată, 

să nu-l uităm, 

așa cum doar poeții 

și îndrăgostiți 

cunosc cuvântul... niciodată! 

Picătură de vis 


Eu, tu, noi, voi, 

el, ea, ele și ei, 

ce, adesea, 

ne vedeam 

niște mici Dumnezei, 
toți, 

cei care avem, 

sau am avut un vis, 
din care ne-am trezit 
și apoi l-am scris, 
ori, 

l-am cântat, 

l-am dansat, 

l-am pictat, 

l-am sculptat, 

l-am recitat, 

repetat, 

înainte, 

sau după ce, 
devenim natură, 
visele noastre, distilate, 
crea-vor 

o picătură de cultură. 

Omul şi Pământul 


Ca o furnică 

cu un elefant, 

se luptă omul 

cu Pământul, 

inegal, 

iar speranţele, 

spre bine, 

par în zadar. 

Dacă furnicile, 

se adună la un loc, 
pustiesc 

mai mult decât un foc. 
Din vremuri 

fără capăt, 

planeta l-a ajutat pe om, 
i-a dat tot ce îi trebuie, 
de când a coborât din pom. 
A sosit însă momentul 
să ajute, 

acum, 

oamenii Pământul, 

cu iubire 

către mântuire, 

cu arta şi ştiinţa lor 
spre al nostru viitor. 

A fi şi a nu şti 


De o vreme-ncoace, 
şcoala nu mai place! 
Apărute-n ţară, 

la apus de seară, 
tot felul de şcoli, 
care dau la toţi, 
fel de fel de tonţi, 
hârtii mii şi mii, 

că au învăţat, 
diplome au luat, 
bacalaureat, 

poate masterat 
sau chiar doctorat. 
De vrei la palat, 
ştii că nu dă bine 
fără doctorat, 

vrei la primărie 

şi nu citeşti bine, 
doctorat nu ţine, 
vreo trei facultăţi, 
însă, au cam toţi. 

Nu-i deci de mirare 
că-n această stare 
n-avem cercetare, 

dar avem spitale, 

fără doctori şi 

fără mâncare. 

Se fac multe fără rost 
sub deviza, 

ţara nu te vrea deloc 
sau te vrea prost. 
Invăţare, cercetare, 
inovare, conjugare, 

nu îţi trebuiesc prea tare. 
Adunarea şi-nmulţirea 
stăpânesc azi omenirea! 

A fi sau a avea 


Cu „a fi” 

începem prima zi, 
de când ne naştem, 
suntem fii, 

chiar când mai creştem, 
vrem să fim, 

până- nvăţăm 

să împărţim. 

Să ai, 

devine vrerea ta 
fiindcă „a fi” 
înseamnă a-nvăţa, 
iar ca să ai, 

poţi chiar fura. 

Să fii, 

îţi trebuie o miză, 
ca să creezi, 

cauţi o muză, 

iar ca să ai, 

provoci o ...criză. 

Să fii, 

susţine omenia, 

să ai, 

induce lăcomia, 
pentru că eşti, 

n-ai loc în viaţă, 

iar fiindcă ai, 
te-ascunzi în casă, 

să fii, 

e pentru totdeauna, 
să ai, 

doar cât îţi dă mâna. 
Cu toate acestea, 
vreau să ştii, 

nu este coadă la „a fi”, 
ci „a avea” e ţinta vie, 
de ar fi şi pe datorie. 
Să ai, 

e miza tuturor, 

care nu cred în viitor, 
să fii, 

te face a gândi, 
merită 

a fi sau a nu fi? 

Ecoul vieții 


Prin parc, 

mergeam, fluieram, 

ce-i prin jur, nu gândeam, 
gropi multe, n-am văzut 
și-am căzut! 


De jos, 

te-am vazut, m-ai vazut... 
te-am strigat, m-ai strigat... 
te-ai oprit, m-am oprit ... 
subit! 


Deodat', 
te-ai intors, m-am intors... 
ţi-am vorbit, mi-ai vorbit... 
te-am vrajit, m-ai vrajit... 
cumplit! 


Apoi, 

te-am iubit, m-ai iubit, 
casă bună-am făcut, 
și copii am avut, 

doar doi! 

Cu noi, 

s-au născut, au crescut, 
viață bună-au avut, 

și apoi au fugit, 

de noi! 


Cei doi, 

au ales, au cules, 
multe au înţeles, 
acum vin tot mai des, 
'napoi! 


Noi toți, 

facem tot ce putem, 
orișiunde suntem, 
bucuroși că avem, 
nepoți! 


Acum, 

ne-amintim cum a fost, 
a avut, n-a avut, un rost, 
mâncam, la adăpost, 

de post! 

Glossă 


Credeam, și eu, că veșnic voi fi, 

de toate-o să am, pe toți îi voi iubi, 
dar și voi munci, voi avea, voi trăi. 
Trăiesc astăzi doar cu-n balsam, 

știu chiar destule, am iubire de neam, 
muncesc foarte mult, însă totul nu am. 
Am trăit, totuși, deși bani n-am avut, 
am trudit, deși carte-am ştiut, 

am suferit, de mă mir că mai sunt. 


Venind către viață din vremuri adânci, 
din moși și strămoși, străbunici și bunici, 
visând la zâne și feți frumoși, 

având, înaintași, părinți inimoși, 

prin negura timpului, 

prin volbura vântului, 

trăind zgomotos, în dorința de-a fi, 
petrecând bucuros, zi de zi, zi de zi, 
credeam, și eu, că veșnic voi fil... 


Însă, numai trecutu' nu-i de ajuns, 
mulți răsărit-au și toți au apus, 
trecându-le viața fără de rost, 
orice-au făcut și oriunde au fost, 
multora le-a fost dificil ca să știe, 

să înveţe, să facă chiar totu-n iubire, 
țintind, totuși, s-ajungă la fericire. 
Ca om, o să-nvăţ tot ce se poate ști, 
de toate-o să am, pe toți îi voi iubi. 

Dar nu ești singur pe lumea asta, 

ai soacra, copiii, nepoții și nevasta, 
ce îți vor cere câte-n stele și în lună, 
pentru a lor viață, o viată mai bună. 
Ca să mă pun bine cu Domnul, 

în casă, grădină, în toate, ca omul 
și ca să am de toate, mii și mii, 

ei bine, mereu voi citi, voi gândi, 
dar și voi munci, voi avea, voi trăi. 


În vârtejul vieții, dacă încă ești, 
timp n-ai deloc, pentru povești, 
pentru plăceri și baliverne, 

nu mai petreci pe la taverne.... 

Vai și de tine și de viața ta, 

tu crezi că-ți este bine-așa?... 

Tot timpu' acasă, făr-nici un haram, 
doar ceai, cu pâine si cu salam, 
trăiesc astăzi doar cu-n balsam... 


Chiar nu mai știe lumea ce faci, 

toți pot să creadă că te prefaci, 

poate ţi-a pus sechestru nevasta, 

sau i-ai spus adio la viața asta! 

Ce va fi oare de capul tău, 

îl ai pe umeri, ți l-a luat Dumnezeu? 
Studiez, scriu într-una, un amalgam, 
ştiinţa este, de acum, tot ce am, 

știu chiar destule, am iubire de neam. 

Poate, mai bine, făcând altceva, 

viața și soarta ţi se vor schimba? 
Există pe lume idei si proiecte, 

mulțimi de programe concrete, 

multe din ele, foarte deștepte!... 
Le-am încercat pe toate-n zadar, 

ba chiar am luat-o ca la abecedar 
și-am găsit doar un tip de program: 
muncesc foarte mult, însă totul nu am. 


Poate, ești tu mai ghinionist, 

poate, nu trebuie să fii așa trist, 
toate-or să vină la timpul lor, 

ba unul, ba altul, ia-o încetișor, 
exista exemple, chiar foarte multe, 
doar pentru cine vrea să le asculte. 
M-am gândit și iar m-am gândit, 
rezultatul nu prea m-a satisfăcut, 
am trăit, totuși, deși bani n-am avut. 


Din viață, poți multe să iei, 
știință, filozofie, artă, câte vrei, 
toate crează niște mici Dumnezei, 
iubirea te așteaptă în mrejele ei, 
toate îți sunt cu braţele deschise, 
ducându-te într-o lume de vise. 
Așa e, de-acum înțeleg, în sfârșit, 
faptul că eu sunt un om împlinit: 
am trudit, deși carte-am știut. 

Toate-n viață au și-un trecut, 

nu pentru toți la fel de plăcut, 
unii, poate, au avut rezultat, 

pe alții, valurile vieții i-au luat. 

Pot spune, la final, neîndoit 

fără de teama de a fi greșit: 

m-am născut, am crescut, 

am citit, am muncit, am trăit, 

am suferit, de mă mir că mai sunt. 


Am suferit de mă mir că mai sunt, 

am trudit, deși carte-am știut, 

am trăit, totuși, deşi bani n-am avut. 
Muncesc foarte mult, însă totul nu am, 
știu chiar destule, am iubire de neam. 
Trăiesc astăzi doar cu-n balsam, 

dar și voi munci, voi avea, voi trăi, 

de toate-o să am, pe toți îi voi iubi. 
Credeam, și eu, că veșnic voi fil... 

